Fico, Robert, podpredseda NR SR (2010-12-16):
... absolútne nič. Je zastavená aj časť prípravných prác v okolí tunelov, kde sú zastavené akékoľvek práce na 75-kilometrovom úseku. Momentálne jediné, čo vieme, že sú súťažné podklady na súťaž na 18-kilometrový úsek, ktorý je pred tunelom Branisko. Aj tu musím ale skonštatovať, že už teraz avizujú mnohí, že sú pripravené tak nekvalifikovane, pán minister, že do jari, kedy ste chceli začať práce, budete mať problémy sa len s týmito súťažnými podkladmi hrať, pretože jar, ak dobre rátam, je za tri mesiace, niekedy v polovičke marca začína kalendárna jar, a ja sa domnievam, že nie ste schopný vzhľadom na nekvalitu týchto súťažných podkladov začať stavebné práce na tomto 18-kilometrovom úseku skôr, ako niekedy na jar v roku 2012. Ďalej chcem konštatovať – a to je fakt –, že ak ste sa rozhodli nečerpať zdroje z PPP projektov alebo zo súkromných zdrojov, tak nemáte k dispozícii finančné zdroje. Možnosti štátneho rozpočtu sú obmedzené. Pokiaľ ide o eurofondy, vieme, že bude trvať veľmi dlho – a povedal to aj pán poslanec Glváč –, kým Európska komisia rozhodne o akejkoľvek zmene. Rovnako vieme, že budete potrebovať súhlas ostatných ministerstiev na presunutie zdrojov, aby ste získali 400 mil. eur. Na druhej strane, pán minister, určite po šiestich mesiacoch vo vláde viete, že 400 mil. eur pri výstavbe diaľnic je prakticky nič. Je to 12 mld. slovenských korún. A kto sa trošku zaoberal problematikou diaľnic, tak vie, že v náročnom teréne jeden kilometer diaľnice môže stáť jednu miliardu slovenských korún. Teda hovoríme o 12 kilometroch, na čo momentálne sú k dispozícií finančné prostriedky. Je úplne nereálne, vážený pán minister, očakávať, že ste schopný rozhodnúť o výstavbe tunela, o ktorom sa všetci teraz bavíme, pri Žiline v krátkom čase. Uvedomme si, pán minister, že najskôr vám konzorcium musí odovzdať stavebnú dokumentáciu. Musíte to celé prebrať. Uvedomte si ďalej, že bude treba urobiť ďalšie zmeny v súťažných podkladoch. Na výstavbu tohto tunela sa bude hlásiť veľké množstvo konzorcií a firiem, ktoré budú bojovať o priestor, lebo je veľmi málo stavených prác. Napríklad slovenské firmy, ktoré prišli o prácu, Doprastav a ďalšie, ktoré mali budovať 75-kilometrový úsek, určite budú bojovať ako levy o túto zákazku. Neverte tomu, že táto súťaž prebehne tak, že bude na prvýkrát uzatvorená. Budú námietky, budú súdne spory. Reálne môžeme rátať s tým, že stavebné práce na tuneli napriek tomu, že tento úsek je veľmi dobre projektovo pripravený, môžu začať až niekedy v roku 2012. Reálne sme teda, vážený pán minister, stratili dva roky, pokiaľ ide o začiatok výstavby tých úsekov, ktoré boli pripravené v rámci PPP projektov. Je to vaše rozhodnutie, legitímne rozhodnutie, lebo považujete veľké verejné investície za investície, ktoré treba škrtať v mene konsolidácie, a myslíte si, že toto je dobré pre štát a pre hospodárky rast. Náš názor je úplne iný. Ja si myslím, že napriek tomu všetkému, čo tu bolo povedané – a s malým úsmevom na tvári poviem, že ešte šťastie, že má máte, vážení priatelia vo vládnej koalícii, lebo neviem, o čom by ste rozprávali, keby ste ma nemali –, táto schôdza bola na niečo dobrá. Bola dobrá na to, že vytvorila množstvo impulzov. Pán minister, znovu to opakujem, či budete ministrom dopravy vy, alebo niekto iný, pretože je možné, že budete konfrontovaný aj s touto otázkou niekedy, ale ponúkame pomocnú ruku všade tam, kde to bude dobré na výstavbu diaľnic. My sme boli konfrontovaní s iným prístupom. Ja si pamätám, keď sme schvaľovali – a je tu bývalý minister dopravy pán Vážny – osobitné zákony napríklad na urýchlené vyvlastňovanie pozemkov, tak tu kričali poslanci vtedajšej opozície o porušovaní ľudských práv, o porušovaní ústavy, o všetkom možnom. Zákon sme presadili a ukazuje sa, že tento zákon je mimoriadne dôležitý. Dôjdite, pán minister, aj s výnimočnými opatreniami na výstavbu diaľnic a rýchlostných komunikácií, my to podporíme. Lebo nám ide o diaľnice, tu nejde o to, že či bude mať niekto lepší príhovor v Národnej rade Slovenskej republiky, alebo nebude mať lepší príhovor. Domnievam sa, že reči, ktoré sa týkali posledných štyroch rokov neboli na adresu našej vlády veľmi korektné. Pán minister, uznajte aspoň to, že počas štyroch rokov v roku 2006 až 2010 sme odovzdali ako jediná vláda od samostatnosti Slovenska 50 kilometrov diaľnic, ktoré sme aj začali a aj sme ich odovzdali. Ani raz sa nestalo v histórii samostatného Slovenska, že by vláda niečo začala a aj dokončila. A čo sa nám... (Potlesk.) A čo sa nám zle chodí po úseku cez Považskú Bystricu? Myslím, že to je grandiózne stavebné dielo. Čo sa nám zle chodí na iných úsekoch diaľnic, ktoré boli dokončené? Nebude vynikajúce, keď ľudia budú môcť z Bratislavy plynule prejsť v auguste v roku 2011 z Bratislavy cez Nitru do Zvolena, do Banskej Bystrice? Ak sa podarí po tom nejakom odstupe dokončiť ešte aj obchvat Banskej Bystrice, dostaneme sa prakticky už po Donovaly a môžeme sa baviť na tému, kadiaľ pôjde to prepojenie potom smerom na Ružomberok, či cez Hiadeľské sedlo, alebo pôjde inou cestou. Ďalej si myslím, že pokiaľ ide o výstavbu diaľnic a ich ceny, tu bolo povedané veľmi veľa rôznych údajov. Ak sú akékoľvek pochybnosti, pán minister, vážené dámy a páni, o tom, že niekto niečo konal v rozpore s týmto zákonom, tak konajte. Toto boli samé reči. Ani sa poriadne nič neurobilo s PPP projektami a už sme ukradli. Viete, pre mňa je trošku úsmevné, keď mi niekto hovorí o tom, že pozrite si stránku ukradli.sk. No tam je aj Bratislavský hrad, to povedal bývalý minister financií pán Počiatek veľmi presne. Ja ho tam stále vidím, ten hrad nikto neukradol, naopak, ten Hrad je perfektne opravený a je pýchou Bratislavy a Slovenskej republiky ako takej. (Potlesk.) Pán minister, v mene poslaneckého klubu strany SMER – sociálna demokracia vám preto túto pomocnú ruku podávam, pokiaľ ide o diaľnice, lebo to považujeme za národnoštátne záujmy Slovenskej republiky. Neočakávajte od nás ale, že budeme nejakí služobníci, ktorí budú robiť čokoľvek, čo si zmyslíte. Budeme veľmi jasní a tvrdí oponenti. Ak to ale budú vecné riešenia, ktoré sa budú týkať Slovenskej republiky, SMER – sociálna demokracia je tu. A pekné Vianoce. (Potlesk.)